ספנסר לצד ארוסתו לשעבר ג'ניפר מוריסון, כששיחקה לצידו בסדרה "האוס", 2007
**ג'סי גורדון ספנסר** (באנגלית: **Jesse Gordon Spencer**; נולד ב-12 בפברואר 1979) הוא שחקן ומוזיקאי אוסטרלי. ידוע בשל גילום דמותו של ביל קנדי (אנ') באופרת הסבון "שכנים שכנים" (2000-1994), בתור ד"ר רוברט צ'ייס (אנ') בסדרה "האוס" (2012-2004) של FOX, ובתור קפטן מת׳יו קייסי (אנ') בסדרה "שיקגו FIRE‏" (2022-2012) של רשת NBC.

ביוגרפיה
--------

ספנסר נולד במלבורן שבאוסטרליה, לרודני ספנסר, רדיולוג במקצועו, ולרובין ספנסר. שני הוריו הם פוליטיקאים, מייסדי המפלגה הפוליטית-ימנית לשעבר "Australians Against Further Immigration". ספנסר הוא השלישי מתוך מארבעה אחים. לו שני אחים גדולים: טרני ספנסר, מנתח אוקולופלסטי, ולוק ספנסר, מנתח אורתופדי. אחותו הצעירה, פולי ספנסר, היא מרדימה. בבגרותו, למד בבית הספר היסודי של קנטברי ובתיכון סקוטש במלבורן, אותו סיים ב-1997. כשלמד בתיכון, הוא עשה אודישנים לאופרת הסבון "שכנים שכנים". ספנסר התקבל לאוניברסיטת מונש אך דחה זאת להמשך קריירת המשחק.

קריירה
------

### משחק

בשנת 1991, כאשר היה בן 12, שיחק בהפקה של המחזמר "המלך ואני" בתור לואיס, בנה של אנה. שנה לאחר מכן גילם את כריסטופר רובין בהפקה מקומית של "פו הדב" שהוצג בתיאטרון אלכסנדר. 

בשנת 1994 החל לגלם את בילי קנדי באופרת הסבון האוסטרלית "שכנים שכנים" עד 2000, אך בשנת 2005 שב לתפקיד אורח בפרק חגיגי לציון 20 שנה לעליית הסדרה. ב-1999 זכה בפרס לוגי הכסף בקטגוריית השחקן הפופולרי ביותר, לאחר ששנה קודמת קיבל מועמדות לפרס זה אך לא זכה. בשנים שלאחר מכן שיחק בסרטי הקולנוע "לונדון המנצחת‏" (2001) בכיכובן של האחיות אולסן, בסרט האוסטרלי "לשחות נגד הזרם" לצד ג'פרי ראש משנת 2003, ובסרטו של בועז יכין "בנות בסטייל" (2003) לצדה של בריטני מרפי. 

בשנת 1998 גילם למשך שנה את פיטר פן במחזה "פיטר פן" שעלה בהצלחה רבה בWhite Rock Theatre בהייסטינגס, אנגליה. שנה לאחר מכן, החל לגלם ג'ק במחזה "ג'ק ואפון הפלא" במרכז לאמנויות הבמה בוולברהמפטון, אנגליה. 

בשנים 2004 עד 2012 כיכב כד"ר רוברט צ'ייס, ראש המחלקה לרפואה מאבחנת בסדרת הדרמה הרפואית של רשת FOX "האוס". הוא גילם את דמותו של צ'ייס לכל אורך שידור הסדרה, שמונה עונות. 

בשנת 2006 הוא שיחק בסרט "שגשוג" לצד ג'ניפר מוריסון, אשר איתה שיחק גם ב"האוס". 

ב-2009 השתתף בוידאו קליפ לשירה של קייטלין קרוסבי "Still Have My Heart". ב-2010 השתתף בוידאו קליפ לשירה של קתרין מקפי "Say Goodbye", מתוך אלבומה השני "*Unbroken".*

החל משנת 2012 משחק ספנסר בתור מת'יו קייסי, קפטן המחלקה למכבי אש בסדרת הדרמה המצליחה "שיקגו FIRE", המשודרת ברשת NBC. בשנת 2021, עזב ספנסר את התכנית בסוף עונתה העשירית. 

בשנת 2015 שיחק במותחן "*The Girl Is in Trouble*" לצדו של וילמר ולדראמה.

### מוזיקה

ספנסר החל את הקריירה המוזיקלית שלו עם מקהלת הבנים האוסטרלית, והופיע איתם בשנים 1986 עד 1992. 

הוא מנגן בכינור בלהקה "Band From TV" שנוסדה על ידי גרג גרונברג, שם חברים גם ג'יימס דנטון, אדריאן פסדר, טרי האטצ'ר ויו לורי, שותפו לסדרה "האוס". הלהקה ניגנה באירועים שונים, ותורמים את הכסף שהם מרוויחים לארגוני צדקה שונים, ובין השאר הופיעה במופע צדקה שנערך במסגרת עונתה השישית של תוכנית הטלוויזיה "אמריקן איידול" באפריל 2008.

חיים אישיים
-----------

ביולי 2004 החל לצאת עם שותפתו לסדרה "האוס", השחקנית האמריקאית ג'ניפר מוריסון; השניים התארסו במהלך חופשה בפריז במגדל אייפל בחג המולד 2006. באוגוסט 2007 הודיע הזוג על ביטול אירוסיהם. הדמויות שלהם היו מעורבות גם בתוכנית, נישאו והתגרשו בעונה השישית.

ספנסר יצא עם השחקנית והזמרת הבריטית לואיז גריפית'ס (אנ') משנת 2008 עד 2010. לאחר מכן יצא עם גולשת הגלים הברזילאית מאיה גביירה (אנ') בין השנים 2010 ל-2013.

בשנת 2014 הוא החל לצאת עם קאלי וודרוף קאר; והשניים התארסו ב-2019. הזוג התחתן ב-27 ביוני 2020.

ספנסר הפך לאזרח ארצות הברית בנובמבר 2021.

פילמוגרפיה
----------

### קולנוע

| שנה | סרט | תפקיד | הערות |
| --- | --- | --- | --- |
| 2001 | לנצח את לונדון | לורד ג'יימס בראונינג ג'וניור |  |
| 2003 | לשחות נגד הזרם | אנתוני פינגלטון (אנ') |  |
| בנות בסטייל | ניל פוקס |  |
| 2006 | שגשוג | אדי גאטור |  |
| 2009 | סודות שבלב | מאהב |  |
| 2013 | *Skum Rocks!* | דייוויד לוקהארט |  |
| 2015 | *The Girl Is in Trouble* | ניקולס פיינשטיין |  |

### טלוויזיה

| שנה | סדרה | תפקיד | הערות |
| --- | --- | --- | --- |
| 1994 | נוסע בזמן | ביל הצעיר | פרק: "A Close Encounter" |
| 1994 - 2000; 2005; 2022 | שכנים שכנים | ביל קנדי (אנ') | 464 פרקים |
| 1998 | הרקולס | טריטן ג'וניור | דיבוב; פרק: "Hercules and the Son of Poseidon" |
| 2000 | לורנה דון | מארווד | סרט טלוויזיה של BBC One |
| 2001 | *Curse of the Talisman* | ג'רמי קמפבל | סרט טלוויזיה של CBS |
| 2002 | *Stranded* | פריצי רובינסון | סרט טלוויזיה של הולמרק |
| *Saikano* | אבא של שוג'י | דיבוב; פרק: "Soshite, bokutachi wa koishiteiku" |
| 2003 | מוות בשורות הכנסייה | רפאל | מיני-סדרה |
| 2005 | *Blue Heelers* | לי קרויקסהאנק | פרק: "Dangerous Animals" |
| 2004 - 2012 | האוס | ד"ר רוברט צ'ייס (אנ') | תפקיד ראשי (8 עונות); 171 פרקים |
| 2012 - 2022 | כבאי שיקגו | קפטן מת׳יו קייסי (אנ') | תפקיד ראשי (עונות 10-1); 202 פרקים |
| 2013 | פיניאס ופרב | ליאם | דיבוב; פרק: "Primal Perry" |
| 2014 - 2019 | שוטרי שיקגו | קפטן מת׳יו קייסי (אנ') | 7 פרקים |
| 2017 - 2019 | רופאי שיקגו | 4 פרקים |
| TBA | *Last Days of the Space Age* |  | סדרת טלוויזיה עתידית של דיסני+ |

קישורים חיצוניים
----------------

ויקישיתוף מדיה וקבצים בנושא **ג'סי ספנסר** בוויקישיתוף
* 

* אתר האינטרנט הרשמי של ג'סי ספנסר (באנגלית)
* ג'סי ספנסר, ברשת החברתית אקס (טוויטר)

* ג'סי ספנסר, במסד הנתונים הקולנועיים IMDb (באנגלית)

* ג'סי ספנסר, באתר "אידיבי", מאגר הידע העברי לקולנוע ישראלי ועולמי

* ג'סי ספנסר, באתר AllMovie (באנגלית)

* ג'סי ספנסר, באתר Rotten Tomatoes (באנגלית)

* ג'סי ספנסר, במסד הנתונים הקולנועיים KinoPoisk (ברוסית)

* ג'סי ספנסר, באתר MusicBrainz (באנגלית)

* ג'סי ספנסר, באתר Discogs (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007444930205171
* BnF: cb14229159k (data)
* ISNI: 0000 0001 1473 6068
* LCCN: no2004077161
* MusicBrainz: f911f41d-3c8b-42fa-8ce7-2d5506c469b8
* NLP: a0000001247046
* VIAF: 61758631
* WorldCat: lccn-no2004077161

 |